Document ID: 31979R1465

Komisjoni määrus (EMÜ) nr 1465/79,
13. juuli 1979,
millega muudetakse määrust (EMÜ) nr 890/78, milles sätestatakse humala sertifitseerimise üksikasjalikud eeskirjad, ja määrust (EMÜ) nr 3076/78 humala importimise kohta kolmandatest riikidest
EUROOPA ÜHENDUSTE KOMISJON,
võttes arvesse Euroopa Majandusühenduse asutamislepingut,
võttes arvesse nõukogu 26. juuli 1971. aasta määrust (EMÜ) nr 1696/71 humalaturu ühise korralduse kohta, [1] viimati muudetud määrusega (EMÜ) nr 235/79, [2] eriti selle artikli 2 lõiget 5 ja artikli 5 lõiget 3,
ning arvestades, et:
komisjoni määruste (EMÜ) nr 890/78 [3] ja (EMÜ) nr 3076/78 [4] kohaldamise esimesel aastal saadud kogemus näitab, et kõnealuseid meetmeid tuleks täiendada või muuta, et võtta paremini arvesse toote turustamise suhtes kohaldatavaid nõudeid;
ühenduse ühtse näidissertifikaadi puudumise korral peaks eri liikmesriikide väljaantud sertifikaadid sisaldama sama teksti, mis näitab toote vastavust ühenduse nõuetele;
eeskirju on vaja täiendada osasaadetisest pärit toodete sertifitseerimise tõendamist käsitlevate sätetega; kolmandatest riikidest imporditud humalatoodete edasimüügi suhtes pärast saadetise osadeks jagamist tuleks kehtestada samasuguse süsteem;
ühenduse eeskirjades sätestatud massipiirid, millest vähem kaaluvad humala või humalatoodete väikepakendid võivad olla ringluses ilma sertifikaadita või ilma määruses (EMÜ) nr 3076/78 ettenähtud tõenditeta, ei vasta täielikult tavapärastele kaubandustavadele; kõnealuseid massi ülempiire tuleks vastavalt suurendada;
käesoleva määrusega ettenähtud meetmed on kooskõlas humalaturu korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EMÜ) nr 890/78 muudetakse järgmiselt.
1. Artikli 5 järele lisatakse järgmine artikkel:
"Artikkel 5a
Sertifitseerimiseks volitatud asutus kannab määruse (EMÜ) nr 1784/77 artiklis 5 osutatud sertifikaadile vähemalt ühe järgmistest tekstidest:
- Certified product - Regulation (EEC) No 890/78,
- Certificeret produkt - Forordning (EØF) nr. 890/78,
- Zertifiziertes Erzeugnis - Verordnung (EWG) Nr. 890/78,
- Produit certifié - Règlement (CEE) no 890/78,
- Prodotto certificato - Regolamento (CEE) n. 890/78,
- Gecertificeerd produkt - Verordening (EEG) nr. 890/78."
2. Artikli 9 järele lisatakse järgmine artikkel:
"Artikkel 9a
Pärast sertifitseeritud partii osadeks jagamist peab ühenduse territooriumil edasimüümise korral olema toodetega kaasas müüja koostatud kaubaarve või äridokument, millel on märgitud sertifikaadi number ja väljaandnud asutuse nimi. Kaubaarvel või äridokumendil peab olema märgitud ka järgmine sertifikaadilt pärit teave:
a) humalakäbide puhul:
- toote nimetus,
- brutokaal ja/või netokaal,
- tootmiskoht,
- saagiaasta,
- sort;
b) humalatoodete puhul eespool nimetatud teave ning töötlemise koht ja kuupäev."
Artikkel 2
Määruse (EMÜ) nr 3076/78 artikli 7 esimene lause asendatakse järgmisega:
"Kui partii müükase edasi või jagatakse osadeks pärast selle vabasse ringlusse suunamist, peab tootega olema kaasas müüja koostatud kaubaarve või äridokument, millel on märgitud vastavustunnistuse, väljavõtte või kvaliteeditõendi viitenumber ning need väljaandnud asutuse nimi koos järgmise teabega:"
Artikkel 3
Määruse (EMÜ) nr 890/78 artikli 10 lõikes d ja määruse (EMÜ) 3076/78 artiklis 8 osutatud massi ülempiiri suurendatakse ühe kilogrammini humalakäbide ja -pulbri puhul ning 300 grammini humalaekstraktide puhul.
Artikkel 4
Käesolev määrus jõustub kolmandal päeval pärast selle avaldamist Euroopa Ühenduste Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 13. juuli 1979

Labels: 7
3
17